To byer i Vendsyssel er med i finalen om at blive kåret til Årets Landsby 2022, som kåres den 29. august. Det er Voerså i Frederikshavn Kommune og Asaa i Brønderslev Kommune, som skal på charmeoffensiv for at overbevise dommerene. I weekenden skal bedømmelseskomitéen med egne øjne opleve, hvad der har gjort landsbyerne værdige til finalepladsen. I år hædrer prisen "En landsby, hvor vi tager hånd om hinanden". På baggrund af de tre besøg vil komitéen votere og træffe beslutning om, hvilken landsby, der har gjort sig fortjent til den ærefulde titel og den medfølgende præmie. Selvom byerne ligger i hver sin kommune, er de kun otte kilometer fra hinanden. Der er altså tale om lidt af et lokalopgør mellem de to nordjyske landsbyer. Den tredje og sidste landsby i finalen er Holtung i Stevns Kommune. Førstepladsen honoreres med en check på 50.000 kroner, mens anden- og tredjepladsen hver honoreres med 25.000 kroner.

Referat:
Det er lidt af et lokalopgør, der skal afgøres, når Årets Landsby 2022 kåres 29. august. To finale-byer er nemlig nabobyer.